

**”Stærkere samvær med højtlæsning”v/Lillan og Sussi Albeck**

**Mandag 16.09.2024 kl. 18.30 til 21.00 på ”Bøgebakken”, Bøgebakken 1, 4320 Lejre.**

**Arrangementet er en del af den årlige ”Huskeuge” (uge 38), som afsluttes søndag den 22. september med Alzheimerforeningens landsindsamling.**

**Med udgangspunkt i den netop udgivne bog ”Stærkere samvær med højtlæsning”, som er skrevet af de to foredragsholdere og deres søster Majse Albeck, vil Lillan og Sussi Albeck give os en indføring i bogens univers, dens tilblivelse og ikke mindst dens anvendelsesmuligheder.**

**Bogen og dermed også foredraget henvender sig både til personer med en demenssygdom og deres pårørende og til fagpersoner og frivillige. Med bogen har forfatterne skabt et univers med tekster og aktiviteter, som kan åbne for et stærkere samvær mellem et menneske med en demenssygdom og en pårørende. Højtlæsning kan skabe velvære og livslyst og er let at bruge for den pårørende – ikke bare for en ægtefælle, men også for familiemedlemmer og venner, som måske har svært ved at finde på noget at være sammen om ved besøget.**

**Bogen bygger på forfatternes personlige erfaringer som pårørende og med afsæt i faglig viden, og den er afprøvet i praksis.**

**Bogen vil kunne købes på aftenen for kr. 199,95, hvoraf forfatterne af salget på denne aften donerer kr. 25,00 pr. bog til Alzheimerforeningen i anledning af ”Huskeugen”.**

**Arrangementet er et samarbejde mellem Lejre Kommune og Alzheimerforeningen, og det er støttet af Lejre Kommune.**

**Deltagelse er gratis, men tilmelding er nødvendig på grund af et begrænset antal pladser og det praktiske arrangement. Der serveres en forfriskning i pausen.**

**Tilmelding senest 09.09.2024 på e-mail til: demenskoordinator@lejre.dk - med oplysning om navne og telefonnummer.**

**Med venlig hilsen – og på gensyn til en udbytterig aften**

**Demenskoordinatorerne i Lejre Kommune**

**Alzheimerforeningen Østsjælland**